W-Kaapse LUR in kwarantyn ná positiewe Covid-19-toets | Netwerk24
Deur Malherbe Nienaber 27 November 2020 21:05
Albert Fritz, Wes-Kaapse LUR vir gemeenskapsveiligheid, het Vrydag bekend gemaak dat hy positief vir Covid-19 getoets is en onmiddellik met selfkwarantyn begin het.
Hy het die middag op sy Facebook-blad aangedui dat lede van sy personeel ook onder selfkwarantyn geplaas is.
"Ek het dit al voorheen as 'n voorsorgmaatreël gedoen omdat ek weet dit is die sekerste manier om verspreiding te verhoed."
Fritz sê hy maak seker dat al sy vergaderings aanlyn gaan wees en fokus op sy herstel tuis.
"Ek wil inwoners herinner dat ons as 'n provinsie 'n herlewing van Covid-19-gevalle ervaar en ons moet voortgaan om ons hande te was, maskers reg te dra en 'n veilige afstand van mekaar te behou."
Alan Winde, premier, is ook vroeër vanjaar positief vir die virussiekte getoets en dit het in Julie daartoe gelei dat die LUR'e Anton Bredell en David Maynier in kwarantyn moes gaan ná nabye kontak met hom.